1. Andheron ko tum ne shab maana hai

Hum ne raat ko aaghaaz e sahar maana hai

Kaashanah nahin marhala jaaniye

Zindagi ko hum ne safar maana hai

Sargaram o fa’al hai ana, lekin

Nasheb o faraaz ko dahr maana hai

Zahn o dil ki jung jaari rahegi

Ghaalib to hum ne jigar maana hai

‘Sahil’, husn to baat tabiyat ki hai

Fouq to hum ne hunar maana hai

1. Sahil dikhlao to sumundur paar kahen

Varna, kashti ko hum manjhdaar kahen

Be haal dekhen hain chaman hum ne

Koi saman dikhlao to bahaar kahen

Chot aisi lagao ai zaalim sanam

Ke lohaar nahin tumhen sonhaar kahen

Gulon ne puchha kaanton se ik roz

Kaho, passbaan maanen ya khaar kahen

Gehra hai rishta gulon ka khaak se

Kaho, gulshan kahen ya mazaar kahen

Takta hai ‘sahil’ ab jaane kahan

Kiske qadmon ki aahat ka intezaar kahen

1. Ik subh guzri ik shaam aur

Ik roz hua tamaam aur

Pila de saqi jo tu chaahe

Pila de mujhko jaam aur

Qismat se hai guzaarish yaro

Chala de mujhko gaam aur

Chain ibadat men hai itna

Kya karenge le kar kaam aur

Zindagi ke din muqarrar hain ‘sahil’

Kya socha tha tu ne anjaam aur

Qismat ke hotey hain faisley sab

Khwahishen kyon chaati hain maqaam aur

1. Mahz insan hun main shahryaar nahin hun

Mausam na samajhna bahaar nahin hun

Din khazaan ke bhi dekhe hain ‘sahil’ main ne

Per dil se zara bhi be qaraar nahin hun

Madagaar hun yaro nemat hai khuda ki

Per, kisi ke haath men hathiyaar nahin hun

Bikte hain nuskhey sukun ke bahot

Taalib hun taskeen ka kharidaar nahin hun

Baant ta hun tabassum o khushiyaan jahan men

Na pursish ho daam ki, bazaar nahin hun

Maangta hun duaaen chain o aman ki

Kisi aur shai ka talabgaar nahin hun

Baghbaan hun ‘sahil’ apne chaman ka

Paasbaan hun logo koi khaar nahin hun

1. Dekhiye duniya ke aaj tamaashe kamaal

Taskeen se jeena bana hai kitna mushkil o muhaal

Sota hun to jahan lagta hai baazicha e atfaal

Din bhar ka thaka haara mashghul o be haal

Kamaal ki yeh duniya ka haal dekhiye

Deta nahin jawaab koi, lab per rehte hain sawaal

Bulbul na uqaab na chahchahat chaman men

Faulaad ke parinde udte hain be par o baal

Nakhre hain haseenon ke ajeeb o ghareeb

Naaz o ada ko jaane kyon diya nikaal

Justaju hai sukun ki insan ko har haal

Kyon dekhta hun ‘sahil’ main itna ranj o malaal

Tujhe Bhoola hai Maula yeh tera bashar

Teri nemat tera qahar tera jalwa o jamaal

1. Shikast teri fateh bhi teri, ai zindagi

Kya na tawaan hai dua meri, ai bandagi

Umeed lagaaye baitha hun tujh se main zeest

Per, hansti hai tujh per qaza, ai zindagi

Deewaane to yaro har su hain jahan men

Mukhtalif hai magar dervesh ki deewanagi

Kyon dikhaate ho shaikh tum talwaaren mujhe

Jab inkisaari o sadaqat hai asl mardaanagi

Band rehte hain auraaq muqaddar ke saare

Kis baat per ‘sahil’ hai tujhe hairaanagi

1. Sahil’, zabt e giryaan kab talak

Dard e jaanan kab talak

Farsuda gul, be haal chaman

Yeh talkhiyaan kab talak

Subh se shaam aur raat bhar

Nafas, jaavidaan kab talak

Dar o deewaar, musht e ghubaar

Yeh aashiyaan kab talak

Faani hai har shai yahan

Yeh kehkashaan kab talak

Maula, jahan yeh tera hai

Magar yeh jahan kab talak

Doobeygi kashti ek roz

Sahil o baadbaan kab talak

Sambhal ja insan, hosh men aa

Woh hoga meharbaan kab talak

1. Khud ko na samjha sakey auron ko kya samjhayenge

Dil ko na behla sakey, to naghma kya sunayenge

Khaamiyan hain itni ‘sahil’, jinhen qaabu men na la sakey

Khud ko na hara sakey, auron ko kya harayenge

Dubo chukey zameer ko, havas ke yeh sumundur men

Khuftah hain aaj insan yaro, zameer ko kya bachayenge

Haal se pareshaan hain bande, khwaabon men ghuroob

Jo khud ko na sula saken auron ko kya sulayenge

Barbaadiyon ke shahenshah, hain aaj ke saare hukmiraan

Tabaahi ki raah per chalnewaale, jahan ko kya banaayenge

Maqsad kya hai zeest ka bhoola hai aaj insan, ‘sahil

Jo ghaafil hon hasti se apni, bhala sukoon woh kya paayenge

1. Zindagi se mila do
Us barq o bijli se mila do
Chaadar odhe laash nahin
Zinda dili se mila do

Koi sang dil se mila do
Uski mehfil ko hila do
Saqi na mai na maikada koi
Husn e qaatil se mila do

Ik safar hai zeest, maana
Kisi aaqil se mila do,
Sawaar kis per hun main
Mujhe mehmil to dikhla do

Sar aasimaah hun yaro
Shak, dil ke mita do,
Nau bahaar hai chaman men
Yaqin, ghafil ko dila do.

Chaarahgar hai dil men
Kabhi dil e bismil to dikhla do,
Lahu behta hua chashm se
Maula ki mehfil men dikhla do

Sang dil insan ko
Kisi narm dil se mila do,
Kabhi pathhar khud ban kar
Pighal kar dikhla do

Ajal giriftaah hai hayaat
Koi ajal se to mila do,
Laazim hai fana , dosto
Koi jeete ji mila do

Aasaan hai jeena agar
Khud ko haal se mila do
Lughat se apni, ‘sahil’
Tum mustaqbil ko mita do

Naghma saaz hai andaleeb
Usey roodad e dil suna do
Aansoo jigar ke apne
Kabhi bulbul ko dikhla do

1. Sauda na ho sar men to junoon kahan

Junoon na ho ‘sahil’ to sukoon kahan

Guzaarish karna to goya tauheen hai aaj

Woh adab, woh banda e mamnoon kahan

Daaman pe daaghon ki kotahi to nahin

Per, sharmsaar insaan woh sar nigoon kahan

Maana ke zamaane badalte hain logo

Hairaan hun magar ke men hun kahan

Jahan tera hai Maula, muaayena to kar

Shayad tu bhi kahey dekh kar ,main hun kahan

Teri aamad ka rahega muntazir ‘sahil’

Bas itna bata Rab, tujhe milun kahan

1. Har su tera hi haath hai

Baad e baaraan o barsaat hai

Milta hun main fitrat se jab bhi

Goya tujhse Maula meri mulaqaat hai

Girte hain ansoo falak ke jab

Teri hi mehr o saughaat hai

Mah o anjum, jahan mukammal

Takta hai falak ko, ke teri kaaenaat hai

Kya karte hain kaafir, bin khuda ke

Is andaaz men ya rab unhin ki maat hai,

Jis naam se bulaayen tujhe tere bande

Bas, puja aur ibadat ki to mahz baat hai

1. Jawaan hai abhi jazba e mahabat, ‘sahil’
Bas, badli hai zara si kuchh us ki mehfil

Dar o deewaar, bulbul na khumgah koi
Shab ki tanhayi men hai sitaron ki mehfil

Ab sumundur na tufaan na kashti koi
Kaf e pa hain zarre aur sukoon e sahil

Andherey hon har su to koi baat nahin
Charaaghaan hai zulmat men ‘sahil’ ka dil

Ragon men ravaan josh e lahu dekhiye
Ghayab lughat se uski hai lafz e zaamil

Andherey hon har su to koi baat nahin
Charaghaan hai zulmat men us ka dil

Mafhum jo samajh le zindagi ka, yaro
Usi khuda ke bande ko kahenge kaamil
2. Ai kaatib e naseeb kya likhi hai tu ne taqdeer
Ke ban ke reh jaate hain sab tasavvur men tasweer

Rah e khuda per chalnewalo talaash kis fanoos ki hai
Zulmaton se darna kya gar baatin hai muneer

Farzi hai firasat saari, khaak ke putle kya samjhayenge
Kaho, kisey kahen phir jaahil aur kisey hum adeeb

Ai hukmiranon, faani ho ,saraab mat dikhlao
Kya badloge tum awaam ka likha hua naseeb

Majaazi hain raqeeb saare per ghalat na samajhna
Falak men hai ek paasban, woh meharban hai raqeeb

Bin poshaak ko dekh kar bata to maanen, ‘sahil’
Kaun hai ameer jahan men aur kaun yahan ghareeb

1. ‘Sahil’, dur kitne ya kitne hain yeh qareeb
Haalat aaj ke aur mustaqbil men naseeb

Umeedon ki baaten kya karte ho, yaro
Kya Isa ne dekha tha khwaabon men saleeb

Jaane kyon koste hain log muqaddar ko apne
Hisaab nematon ka laga kar phir dekhen naseeb

Kaasa ba dast hai khush ik siqqe se hi, yaro
Ameer ke maathe pe shikan to kaho kaun ghareeb

Itni chaah ab kyon is chaman se tujhe ‘sahil’
Nazar aate hain kya din khazan ke qareeb

Is raftaar se dekha hai badalte jahan ko, logo
Ab kuchh nahin lagta hai hairat afza o ajeeb
2. Paimaan shikan hai insan aaj

Bhoola hai vaade jahan aaj

Yaqin se dur itna hai bashar

Ke zinda hai har ja gumaan aaj

Bahot sasti hai insan ki jaan aaj

Bikta hai har su imaan aaj

Doghle hain chehre, munafiq zamaan

Mushkil bahot hai pehchaan aaj

Zaamil hai darya, tishna insaan

Ravaan hai to bas us ki zabaan aaj

Entiraam na raabita na murrawat koi

Kaarobaar banen hain khaandaan aaj

Na sukoon koi na muskaan aaj

Haavi hai sab per havas o armaan aaj

Kabhi hota tha chain o aman ka mahaul

Jidhar dekhiye hai jung ka maidaan aaj

Zinda to hai insan ‘sahil’ zurur

Per, yeh banda khuda ka hai be jaan aaj

1. Nazren meri jab mujh per hi fida ho gayin

To haqeeqat ki raahen mujh se juda ho gayin

Kya yehi vajh thi maula ke khwaab mere

Bas, ek hi jhatke men tabaah ho gayin

Ehsaas hota hai jaise betaabiyaan jahan ki

Ab meri hi roodad men jama ho gayin

Duaaen meri kya tujh tak pahunchte,

Ya rab, Bin bataaye kahin gumraah ho gayin

Qan’at ke din aur neenden raaton ki

Kyon meri yeh ‘sahil’ fana ho gayin

Khata meri thi yaro faramosh tha main

Khud gharazi men umeeden hawa ho gayin

1. Jab talak baqi hain hosh baada noshi ka hisaab hai
Us ke baad, ai ‘sahil’, na hosh na koi azaab hai

Umr sukun se basar ho to ghanimat samajhna
Mehar khuda ki aur tere kaaron ka sawaab hai

Misl e aaftaab, kabhi dhoop aur kabhi chhaaon hai
Shab ko chain ki neend sona,  nayi subh ka khwaab hai

Tishnagi kaun samjhaaye, lab e darya hi bataaye
Woh boond jo de taskeen wohi mai e naab hai

Zindagi kya hai ‘sahil’, Tamanaaon ka sailaab hai
Acche burey ki shanaakht aur un hi ka hisaab hai

Dhund le dil men, raah qana’at ki, ghaafil
Kaun batayega tujhe,  khutbah na koi jawaab hai
2. Parwaaz ho parinda to nishan nahin milta

Sulagta hai shola to dhuan nahin milta

Kisey dhundta hai vaaiz apni mehfil to dekh

Gunahon ki basti men paak daamaan nahin milta

Maana, ke jannat men hongi roohen sab ki

 Per, teri zameen pe maula aaj insan nahin milta

Kya hua hai jahan ko, shaikh tu hi bata

Baazicha e atfaal men kyon nadaan nahin milta

Justaju hai kis shai ki tujhe insan yahan

 Zar ke mahlon men kabhi imaan nahin milta

Mil jayengi bahaaren rah e khazan per bhi

 Per, biyaban men ‘sahil’ intminan nahin milta

Talaash sukun ki hai tujhe to jaan le tu bhi

Siva paarsaayi ke raasta aasaan nahin milta

1. Ik muddat baad arbaab aaye, us raat suhaaney khwaab aaye
Ab fikr nahin hai ‘sahil’ ko, toofaan ya sailaab aaye

Sookhi nadiyaan ravaan huin, gulshan sab shaadab huay
Jashn manaya baharon ne, ke ghar hamaare arbaab aaye

Aaye yaar puraane aaye, khubsoorat yaaden saath woh laaye
Pur sukoon they mehmaan sab, khushiyon ka asbaab woh laaye

Andheri thi woh raat zara si, per dil men sab ke noor tha
Amavas ki us shab men bhi, chaah na thi mahtaab aaye

Yaaron ki wo mehfil thi, goya chund puraane sitaron ki
Chamka falak hairatzada, ke ghar hamaare arbaab aaye.

1. Har waqt paas ek chaman ho, yeh zururi to nahin
Har chaman men gul saman ho, yeh zururi to nahin

Rishtah gehra hota hai  gul o khaar ka , lekin
Har gul ko chaah o lagan ho, yeh zururi to nahin

Rahzan to woh hai zurur,  paasbaan bhi hai  khaar
Na gawaar har uski chubhan ho,  yeh zururi to nahin

Badalteen hain lakeeren yaro, sayi o qismat se
Sab ke haathon men yeh fan ho, yeh zururi to nahin

Zabaan bakhshi hai insan ko, chalna uski hai fitrat
Sab pe zabt e sukhan ho, yeh zururi to nahin

Mushkil hai jab jeena ‘sahil’, maut phir aasan kyonkar ho
Har milan men apnapan ho, yeh zururi to nahin

Simoom hogi, tufaan bhi, girdaab men kashti dolegi
Aathon pahar pawan ho, yeh zururi to nahin.
2. Aaj itminaan mera kyon hiraasaan sa hai

Kya sukoon saraab hai, dhuaan sa hai

Faani insaan ki baat kya kijiye, dosto

Aftab khud tulu o ghuroob se pareshaan sa hai

Marhala hai hayaat, goya aashiyaan yeh nahin

Shab bhar ka thikaana, bas kaarwaan sa hai

Chund roz ka bashar, yeh khaak ka putla

Ek raat ka parwaana, kuchh mehmaan sa hai

Pukhtagi nahin hai kisi baat men aaj

Yaqin ko bhi dekhiye, kuchh gumaan sa hi

‘Sahil’ ko dekh lijiye, zaat insaan ki hai

Barahaman hai lekin, kuchh musalmaan sa hai

1. Zabardast aisi hai talaash ke tumhen kya bataun

Ik baab hi miley sukun ka, kitaab nahin, to bataun

Tishnagi mit ti hai boond paani se, ‘sahil’

Lab e darya baith kar waqt kyon ganwaaun

Nagurez hai woh lamha, sukun pur jo miley

Kyon zeest ki maahiyat se faramosh ho jaaun

Kyon guzaarun main raaten aankon me kaho

Kyon palkon pe neenden aur khwaab na sajaaun

Ahd e haal ho azaab to maazi men kho jaaun

Ma ki aaghosh men ‘sahil’, lori men so jaaun

Khud gharazi ke auron se shikwe kya karun

Magan khud men hun itna, ke khud ko bhi na bulaaun

1. Shaam e gham bhi hogi jalwa e sahar bhi

Ravaan rahegi zindagi kabhi thahr bhi

Maana ke waqt muqarrar hai sa ka

Zururi hai lekin qaraar o sabr bhi

Maqaam apna hai har shai ka yahan

Behr apni jagah aur nehar bhi

Dekhiye bin ta’ajub dekhiye

Bazaar hai duniya, akseer aur zehar bhi

Yaad rahey ‘sahil’ tujhe

Mehr maula ki aur uska qahar bhi

1. Basar karni hayaat hai musibat itni kyon

Kya hua hai jahan ko hai adavat itni kyon

Aaba o ajdaad to aise na they kabhi

Aaj ta’b insan ki hai bad teenat itni kyon

Daagh daaman pe lagte they pehle bhi zurur

Kya gunahgaar hain zyada hai fazeehat itni kyon

Kya yeh khaak ka putla khaak hi ko bhoola hai

Varna, duniya men hai uqoobat itni kyon

Jaan sasti hai itni duniya men aaj ‘sahil’

Phir, rozmurra ki cheezon ki hai qeemat itni kyon

1. Parwaah na ki kabhi logon ki burayi ki

‘Sahil’, na ahl e siyasi ki khud sataayi ki

Tirchhi nazar se daagh e daaman mat dekh
Paak dilon ne kab kisi ki ruswaayi ki

Ehtiraam ki shaamen ghuroob huin hain, per
Hum ne har musin ki ghar men peshwaayi ki

Rang, roop, zaat,  mazhab ya ta’asub koi aur
Tauheen na ki hum ne jahan men khudaayi ki

Logon ka kaam hai din raat ki nukta chini

Bhool jaate hain ke hadd hoti hai intehayi ki

Kya tu jaanti hai maut hijr kya cheez hai

Jaan leva hoti hai zeest ki shab judayi ki

Istehza mat karo din muayen hain logo

Chaadar odhoge ik roz tum bhi saudayi ki

1. Kaarwaan e jahan ka dastur hai ‘sahil’

Ke kaarnaame hi sabke bante hain mehmil

Uthna hai sab ne zamaane is ik roz

Naqsh e pa rahenge aur na hi koi sahil

Jaavidaan hai na koi shaikh na wali

Sab ke sab hain yahan be kasaan raahil

Khaak hi deti hai sahara sabko

Ba ikhtiyaar ho ya ho muzmahil

Umr guzregi manzilon ki justaju men

Be khabar rahega gar manzil se ‘sahil’

1. Tassavvur men tasweer na ho pehchano ge kisey

Maazi se na ho raabita to jaano ge kisey

Halqe halqe se banti hai zanjeer, yaro

Darrar aa jaaye to baandho ge kisey

Kaun sunta hai kisi ki ahd e haal men logo

Behri hai duniya Saari khutbe sunaoge kisey

Aaj haal to kal maazi phir mustaqbil, yaro

Musalsal hai ravaanagi samjhao ge kisey

Dur itna ja chuka hai insan khud se ‘sahil’

Ghazab ki tanhayi milaoge kisey

1. Maula, teri hai duniya tera nizaam

Tera yeh banda tera ghulaam

Mushkil hai rakhna umeedon ko zinda

Faani jahan men har subh o shaam

Jaante hain sab anjaam hayat ka

 Koshishen hoti hain saari na kaam

Betaab hai insan sukoon ke liye

Per, mohaal hai kitna ‘sahil’, karna aaraam

Saraab hai javidani, peeri ki yeh marham

Nahin gawara yeh fuzul ka anjaam

Tabiyat bakhsh aisi insan ko ya rab

Taskeen miley usey jab le wo tera naam

--

1. Ghazal sunaun ya mukammal kahani aaj
Chund baab padhun ya zeest ki ravaani aaj

Kyon puchhun ashkon se rotey dil ki vajh
Jab dil ko tasalli hi nahin dilaani aaj

Yahan dil, dil se khafa ho jaate hain
Yeh duniya bhi paagal hai, deewaani aaj

Umr guzri hai talaash e maqsad e hayaat men
Nahin karni hai baat aisi be maani aaj

Mashghul hai insan khud sataayi men aisa
Ke bhoola hai woh rab ki meharbaani aaj

Fikr khud ki, jahan ki, khuda ki bhi shayad
Nazar aati nahin be shikan peshaani aaj

Dil se nikli baat to rooh qareeb hoti hai
Zahn karta hai amuman baat naadaani aaj

Ab baazeecha e atfaal se dur kitne log
Na tabassum ki raahen na koi nishaani aaj

Vazn itna hai peeri ka kaandhon per ab
Ke bahot yaad aati hai ‘sahil’ jawaani aaj
2. Muamma mat banao, Aasaan Hai

Muamma kyon banate ho, jeena aasaan hai

Samajh lo ke daaman ke upar girebaan hai

Justaju e mafhum e hayat kis liye

Bas, jee lo subh o shaam aasaan hai

Mahabat ki ho naseem, murrawat ki saba

Us thikaane ka naam aashiyan hai

Imaan ko fana kya karoge kaafir

Jab dil men nur, falak men kehkashan hai

Kahan dhundta hai bande tu chain o aman

Baatin me jhaank sukoon to wahan hain

Bhatakne na de woh insan ko kabhi

Zinda zameer hi har haal paasbaan hai

Udta parinda tha ‘sahil’ kabhi, per ab

Parwaaz men kotahi se kuchh pareshaan hai

1. Marne barabar hai jeena ghurbat o azaab men
Din ko muztarib to raat beetaao khwaab men

Barahman hun ya koi aur, kyon pucchte ho logo
Be matlab ka sawaal to kya rakha hai jawaab men

Maraasim bana rahey to mehakti hai khushbu
Kya rakha hai ek saman, ek tanha gulaab men

Zeest phaili hui hai har ja, vaadi jabal kya khala
Samajhna hai to padho kisi khuli kitaab men

Mauseeqi manaind e ibadat hai, dosto
Dil men basta hai imaan o raag, minbar na mizraab men
2. Kaun ginta hai duaen, to gunah main ginun kyon
Munsif, jhoot ki amezish hai majaazi hisaab men

Logon ka kaam hai bolna, chullu bhar ki duaen
Nazar andaz karo yaro, dubna hai to saraab men

Kyon padhun main ‘sahil’ tera kalaam, bata
Kahin to jauhar ho kisi gosha e baab men
3. Zindagi ka jeena bhi ik junun hai

Bata ‘sahil’ tu hi bata aisa kyon hai

Maikada ho ya ho koi shauq aur

Zinda dilon ka kyon sar nigun hai

Kehte hain logo ke taskeen darun hai, phir

Tum hi batao hungaama zahn men kyon hai

Gar waaqayi justsju insan ki sukun hai

Phir kyon hirs o hawas ka sar pe junun hai

Kabhi sochta hun vaaiz siwa dil ki dhadkan ke

Jo kuchh hai hayat men berun hai

Kya saraab hai, mitti men kahin madfoon hai

Gar sukun aisa hai Maula, to phir kyon hai

Sawalon ke jawaab zururi nahin miltey ‘sahil’

Ghanimat samajh ke tu zeest ka maftoon hai

1. Rishtah hai mera khaak se usi men daal de

Mai pilaaye saqi to jaam e sifaal de

Ghurbat o ameeri hain khel taqdeer ke

Insaniyat ki baat ho to sahi misaal de

Madad karna farz hai, ai insan magar

Koi puchhe tujh se kya kiya, usey taal de

Maanta hai rab ko, momin hai tu ‘sahil’

To har shak o gumaan ko dil se nikaal de

Sawaalon ka uthna laazim hai, lekin

Na samajh hai tu bande, unhen pamaal de

Rishtah hai mera khaak se usi men daal de

Mai pilaaye saqi to jaam e sifaal de

1. Ghurbat o ameeri hain khel taqdeer ke

 Insaniyat ki baat ho to sahi misaal de

Madad karna farz hai, ai insan magar

Koi puchhe tujh se kya kiya, usey taal de

Maanta hai rab ko, momin hai tu ‘sahil’

To har shak o gumaan ko dil se nikaal de

Sawaalon ka uthna laazim hai, lekin

Na samajh hai tu bande, unhen pamaal de